Afrikan, Karibian ja Tyynenmeren maiden ja Euroopan yhteisön (EY) välillä tehdyn yleissopimuksen nojalla järjestettäva yhteinen edustajakokous (AKT-EU) - Hyväksytyt päätöslauselmat Abidjanissa järjestettävä kansainvälinen konferenssi sukupuolitaudeista ja aidsista Afrikassa (AKT-EU/2120/97/lopull.)



Virallinen lehti nro C 308 , 09/10/1997 s. 0067 - 0068



Afrikan, Karibian ja Tyynenmeren maiden ja Euroopan yhteisön (EY) välillä tehdyn yleissopimuksen nojalla järjestettäva yhteinen edustajakokous (AKT-EU) - Hyväksytyt päätöslauselmat Abidjanissa järjestettävä kansainvälinen konferenssi sukupuolitaudeista ja aidsista Afrikassa (AKT-EU/2120/97/lopull.) AKT-EU-edustajakokous, joka kokoontui Brysselissä 17. 20. maaliskuuta 1997, viittaa tarkistetun neljännen Lomén yleissopimuksen III lukuun ja erityisesti sen 152 155 artiklaan, ottaa huomioon päätöslauselman aidsin vastaisesta taistelusta neljännessä Lomén yleissopimuksessa, joka hyväksyttiin Kingstonissa toukokuussa 1992 AKT-EU-neuvoston 54. kokouksessa, palauttaa mieliin Windhoekissa 22. maaliskuuta 1996 hyväksytyn päätöslauselmansa sekä Euroopan parlamentin 15. marraskuuta 1995 antaman päätöslauselman aidsista kehitysmaissa, A. ottaa huomioon, että Maailman AIDS-konferenssissa, joka pidettiin Vancouverissa (Kanada) heinäkuussa 1996, ilmoitettiin huomattavasta edistymisestä sairauden vastaisessa taistelussa, sekä tutkimuksen että uusien hoitomuotojen tasolla, mistä edistyksestä todistaa vielä kuolleisuuden väheneminen tietyissä länsimaissa, B. pahoittelee kuitenkin sitä, että mainittu konferenssi keskittyi ensisijaisesti länsimaihin ja sitä, ettei tieteellinen eikä lääketeollinen yhteisö ottanut huomioon epidemiologisia, sosiaalis-taloudellisia ja rahoituksellisia parametrejä kehitysmaissa, joihin kuitenkin keskittyy suurin osa tartunnan saaneista ja jossa tämä pandemia leviää vääjäämättä, C. toistaa presidentti Mandelan Davosin huippukokouksessa poliittisille ja taloudellisille vaikuttajille esittämän vetoomuksen, jotta ne auttaisivat näitä ihmisiä, jotka "kannettuaan ensin siirtomaavallan taakkaa kantavat nyt aidsin taakkaa", D. on huolestunut siitä, että köyhyyden, aliravitsemuksen, perushygienian puuttumisen ja epävakauden lisäksi Saharan eteläpuolista Afrikkaa piinaavat nykyisin aseelliset selkkaukset ja massamuuttojen tuhoisat vaikutukset, ja että kaikki nämä tekijät tekevät vähäosaisimmista väestönosista entistäkin alttiimpia epidemioille ja opportunistisille infektioille, esimerkiksi tuberkuloosille; 1. Pitää tervetulleena seuraavaa Abidjanissa järjestettävää kansainvälistä konferenssia aidsista Afrikassa, jossa keskitytään maanosan erityistilanteeseen, ja pyytää komissiota ja neuvostoa tukemaan tätä konferenssia kaikin asianmukaisin keinoin sekä ottamaan huomioon kehityspolitiikassaan ja Lomén yleissopimuksen täytäntöönpanossa konferenssissa tehtävät suositukset; 2. Vetoaa tiedemiehiin ja lääketeollisuuteen, jotta ne ponnistelisivat erityisesti maailman vähäosaisimmille suunnatun rokotteen tai hoitomuotojen kehittämiseksi; 3. Toivoo, että uudessa rahoitusohjelmassa sekä alueellisissa ohjelmissa otetaan huomioon aidsin sosiaalis-taloudelliset vaikutukset ja edistetään todellista yhteistyötä alueellisella ja kansainvälisellä tasolla kaikkien poliittisten, taloudellisten ja rahoituksellisten toimijoiden kesken; 4. Antaa tunnustusta aids-vitsauksen hajottamien afrikkalaisten perheiden ja yhteisöjen osoittamalle solidaarisuudelle, korostaa erityisesti naisten rohkeutta, mutta tuo esiin, että selviytymisstrategiat toimivat väistämättä tulevien sukupolvien kustannuksella: lasten, erityisesti tyttöjen, kouluttamattomuus, varhaiset raskaudet, kaupunkiympäristössä epävakaissa oloissa elävät lapset, maaltapako ja yhteisöverkoston hajoaminen, viljelysten hylkääminen jne.; 5. Toteaa, että koulutusjärjestelmiä on kiireellisesti vahvistettava nuorille tarkoitetuilla elintarvike-, terveydenhuolto- ja lääkeohjelmilla ja samalla on valvottava erityisesti nuorten tyttöjen pitämistä koulutusjärjestelmän piirissä; 6. Korostaa, että etusija on annettava sellaisille ohjelmille, joilla edistetään naisten taloudellista toimintaa, jotta he voisivat näin auttaa perheitään; 7. Toivoo, että perinteiset ja uskonnolliset johtajat ohjaavat kansojaan käytänteissä, jotka ovat yhteensopivia aidsin ehkäisemispolitiikan kanssa, ja toimivat yhteistyössä viranomaisten kanssa tapakulttuurin ja lainsäädännön sopeuttamiseksi pandemian aiheuttamaan tilanteeseen eloonjääneiden lasten ja puolisoiden suojelun ja tulojen turvaamiseksi; 8. Kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle sekä aidsia Afrikassa käsittelevän kansainvälisen konferenssin järjestäjille.